Velvet - Európa - Idilli svájci kisvárosban van az alienes horrorbár
2018.06.23. 10:08
Svájc nyugati részén van egy német-francia nyelvű kanton, Freiburg-Fribourg. Ebben található egy Gruyères nevű kerület, ahova, a sors úgy hozta, kiruccantunk a családdal a múlt hétvégén. A Moléson nevű csúcsról körültekintve a táj pontosan olyan, ahogy az ember a svájci hegyeket elképzeli: gyönyörű, békés, zöldellő és precízen gondozott, rengeteg tehénnel. Az alienek itt nem nagyon jutnak az ember eszébe. Fotó: Gyulai Bence / Velvet
Gruyères központja nem túl meglepő módon egy Gruyères nevű, kb. 2000 fős falu, amit talán mégiscsak helyesebb kisvárosnak nevezni, pl. azért, mert kicsi és van benne konkrétan egy vár. Azt tapasztaltuk, hogy a hely méretéhez képest Gruyères-t relatíve sok turista keresi fel egy átlagos nyári hétvégén. Fotó: Gyulai Bence / Velvet
A turisták nyilván egy 100%-ig hamisítatlan, tipikus svájci élményért jönnek ide, aminek része a foundue-zés, a kirándulás és tündéri házikók megcsodálása. Mi még a képen látható bácsikba is belefutottunk a várudvaron. Ennél svájcibb már nem is lehetett volna ez a délután. Fotó: Gyulai Bence / Velvet
Gruyères-t nem nehéz besétálni: a történelmi városmag kb. kettő utcából áll. És ahogy az ember sétálgat, egyszercsak egy ilyen terecskén találja magát. Fotó: Gyulai Bence / Velvet
Bevallom töredelmesen, úgy látszik, mi nem készültünk fel elég alaposan erre a kiruccanásra, mert nem számítottunk arra, hogy Gruyères-ben így néz ki a közterület. Fotó: Gyulai Bence / Velvet
Álmunkban sem gondoltuk volna, hogy egyszercsak szembe találjuk magunkat egy fullánkmellű horrorszoborral. Fotó: Gyulai Bence / Velvet
Honnan is ismerősek ezek a vonalak, honnan is rémlik ez a rettentő elegye az élőnek, a gépinek, a szexnek és a halálnak? Fotó: Gyulai Bence / Velvet
Az Alien-filmekből. Fotó: Photo Supplied by GIG / Northfoto
Ezen a képen a 2014-ben elhunyt HR Giger látható, aki Svájcban, egy Chur nevű városban született, de később megvásárolt egy ingatlant Gruyères-ben, ahol ma a múzeuma működik. Természetesen azonnal bementünk a múzeumba, de fotózni bent érthető okoknál fogva tilos. Ami valószínűleg jobb is, mert biztosíthatjuk önt, hogy ami az Alien-filmekbe bekerült HR Giger világából, az a legnormálisabb, legbarátságosabb, legkevésbé sokkoló töredéke a művész alkotásainak. A múzeumnak van egy 18+-os elkerített részlege, de én őszintén szólva egyáltalán nem vinnék be 18 év alatti személyt ennek a múzeumnak semelyik részébe se.
Fotó: Bob Berg / Getty Images Hungary
A HR Giger múzeum hátsó kertje van így berendezve, miközben bent négy szinten várja az embert a bestialitás, a sátánizmus, a kárhozat, a halottan szexelő biogépek, a szörnymagzatok és magzatszörnyek, meg úgy általában az élet és az élettelenség közötti határvonal elmosódása. HR Giger munkáit azért lehet ép ésszel elviselni, mert a mindennél sötétebb, természetellenes témáknak mindig ad egy lenyűgöző, természetes szépséget. Fotó: Gyulai Bence / Velvet
A világ egyetlen HR Giger múzeumával szemben van a világ két HR Giger bárja közül az egyik. (A másik a művész szülővárosában, Churban található.) Itt nemcsak olyan különlegességeket lehet megkóstolni, mint a Bambi Alien Blood, hanem fényképezni is lehet, feltéve persze, hogy az ember fogyaszt valamit. Fotó: Gyulai Bence / Velvet
Mi az uzsonnaidőre való tekintettel a helyi desszertkülönlegességet választottuk: habcsókok úgynevezett dupla tejszínnel. Ez a dupla tejszín nem édes és nincs felverve, az állaga a tejföléhez hasonlít, csak értelemszerűen nem tejfölíze van, hanem tejszíníze. Duplán intenzív tejszíníze. Szénsavas almalevet ittunk hozzá. Fotó: Gyulai Bence / Velvet
Na és akkor jöhet a fényképezgetés! Ez maga a bárpult, mögötte HR Giger fotójával. A művész az utolsó részletig maga tervezte meg a berendezést, ami még életében elkészült. Középen egy magas, karcsú nőalak látható, ami a metálrajongóknak ismerős lehet. Fotó: Gyulai Bence / Velvet
Ez a csoda ugyanis a Korn együttes mikrofonállványa volt, amint azt ez a 2010-es fotó is bizonyítja. Fotó: Shirlaine Forrest / Getty Images Hungary
Ilyen alientrónusokon ülve kvaterkázhat az ember HR Giger bárjában. Fotó: Gyulai Bence / Velvet
Nem mindennapi környezet. Fotó: Gyulai Bence / Velvet
A padlót is Giger hieroglifaszerű karcai díszítik. Fotó: Gyulai Bence / Velvet
Gigernél visszatérő motívum a magzat, egyik leghíresebb alkotása például a pisztoly alakú szülőgép szobra, ami sorban lövelli magából ezeket a halálgyerekeket. Maga a Szülőgép a múzeum bejárata mellett látható (kattintson érte vissza a lapozgató negyedik fotójáig), a bár egyik sarkában pedig a falon van egy magzathadsereg. Fotó: Gyulai Bence / Velvet
És szép lassan hagytuk magunkat elveszni a részletekben. Fotó: Gyulai Bence / Velvet
Ha szívesen nosztalgiázna tovább az Alien-filmekkel, de nem tud most azonnal indulni Svájcba az egyik Giger bárba, akkor jobb híján ajánljuk ezt a korábbi összeállítást A nyolcadik utas: a halál szereplőinek későbbi sorsáról. Fotó: Gyulai Bence / Velvet